b'\n_START_ARTICLE_\nAcademia Domneasc\xc4\x83 din Ia\xc8\x99i\n_START_SECTION_\nIstoric\n_START_PARAGRAPH_\nFondat\xc4\x83 la Ia\xc8\x99i (capitala Principatului Moldova) de c\xc4\x83tre prin\xc8\x9bul Antioh Cantemir \xc3\xaen 1707, Academia a continuat simbolic Academia Vasilian\xc4\x83, de\xc8\x99i nu exist\xc4\x83 o leg\xc4\x83tur\xc4\x83 direct\xc4\x83 \xc3\xaentre cele dou\xc4\x83 institu\xc8\x9bii similare. Principalul reformator al Academiei a fost Grigore al III-lea Ghica (1776), care a modernizat-o pentru a concura cu universit\xc4\x83\xc8\x9bile europene. Studiile erau realizate \xc3\xaen limba greac\xc4\x83 \xc8\x99i pentru cea mai mare parte a secolului al XVIII-lea au fost practic aristotelice. \xc3\x8encep\xc3\xa2nd din anii 1760 o serie de directori lumina\xc8\x9bi au introdus \xc3\xaen Academie studiul matematicii, al \xc8\x99tiin\xc8\x9belor naturale \xc8\x99i al filozofiei moderne, traduc\xc3\xa2nd \xc8\x99i adapt\xc3\xa2nd manuale europene. _NEWLINE_\xc3\x8en 1813, Gheorghe Asachi a predat pentru prima dat\xc4\x83 \xc3\xaen limba rom\xc3\xa2n\xc4\x83 un curs de inginerie \xc8\x99i hot\xc4\x83rnicie la Academie, form\xc3\xa2nd o clas\xc4\x83 de ingineri, p\xc3\xa2n\xc4\x83 \xc3\xaen 1819. \xc3\x8en 1821 Academia a fost desfiin\xc8\x9bat\xc4\x83 printr-un ordin al sultanului, ca urmare a activit\xc4\x83\xc8\x9bii organiza\xc8\x9biei patriotice elene, Filiki Eteria. \xc3\x8emprejur\xc4\x83rile politice potrivnice au f\xc4\x83cut ca o alt\xc4\x83 academie s\xc4\x83 nu mai existe p\xc3\xa2n\xc4\x83 \xc3\xaen 1835, c\xc3\xa2nd a fost \xc3\xaenfiin\xc8\x9bat\xc4\x83 Academia Mih\xc4\x83ilean\xc4\x83. Noua institu\xc8\x9bie i-a preluat pe unii profesori de la cea veche, astfel \xc3\xaenc\xc3\xa2t exist\xc4\x83 o filia\xc8\x9bie direct\xc4\x83 \xc3\xaentre cele dou\xc4\x83 academii. Academia Domneasc\xc4\x83 nu a oferit diplome academice standard, ci doar diplome care certificau faptul c\xc4\x83 posesorul lor era demn de a purta \xe2\x80\x9enumele de om \xc3\xaenv\xc4\x83\xc8\x9bat\xe2\x80\x9d. Acest nume \xc3\xaei oferea purt\xc4\x83torului posibilitatea de a \xc3\xaendeplini diverse func\xc8\x9bii administrative \xc3\xaen cadrul Imperiului Otoman \xc8\x99i \xc3\xaen Principatele Rom\xc3\xa2ne.'